April: maand van verandering, verwagting en oorgang – Vuurslag
April: maand van verandering, verwagting en oorgang
Vuurslag	Algemeen	 April 1, 2012 3 Minutes
Aprilmaand was nog altyd tradisioneel ‘n maand van groot afwagting, oorgang en verwagting. Vanjaar is dit geensins anders nie.
Op die mediafront gaan RSG vanaf Maandag ‘n nuwe programskedule volg wat veral die aand se uitsendings drasties gaan verander. Diegene wat nie dadelik ‘n programskedule byderhand het nie, sal weer bietjie in die donker rondtas om weer ons voete te vind met die nuwe rooster, maar ek hoop dat dit die algemene publiek se goedkeuring sal wegdra. Gelukkig is daar darem ‘n nuwe programskedule op hulle webblad beskikbaar. Verder lyk dit wel of WordPress.com ook besig is om veranderinge te ondergaan. Elke dag merk ek iets nuuts op, hetsy dit nou by die mobiele paneel is en of dit by my beheerpaneel is. Ek is nuuskierig om te sien wat hulle alles daaroor op hulle amptelike webjoernaal sal skryf.
April is ook die begin van ‘n nuwe finansiële jaar vir besighede sowel as die staatsdiens. Die nuwe belastings sowel as die nuwe toelae wat tydens die begrotingsrede in Februarie aangekondig is, tree ook in werking. Ons brandstofpryse styg iets verskrikliks met nagenoeg 71C per liter vir petrol en nagenoeg 51C per liter vir diesel. Dit kan deels toegeskryf word aan die regering se verhoogde brandstofheffings sowel as internasionale woelinge op die oliemark. As die brandstofprys eers die hoogte inskiet, klim alle ander noodsaaklike goedere se pryse ook. Dis voorwaar geen Aprilgrap vir ons gewone salaristrekkers nie. Eskom het ook aangekondig dat hulle Elektrisiteitstariewe met 16% verhoog gaan word. Dis amper ‘n soort verligting omdat die tarief aanvanklik met nagenoeg 25% sou gestyg het.
Juis omdat die privaat sektor sowel as die staatsdiens met ‘n nuwe finansiële jaar begin, sal die vakbonde ook binnekort aan die werkgewers se deur kom klop om hoër salarisse en meer voordele vir werknemers te beding. Indien hierdie loononderhandelings vasval, sit ons weer binnekort met grootskaalse stakings en massa-aksies wat soos vernietigende vloedgolwe oor ons land rol en gewone mense wat op eerbare wyse ‘n bestaan wil maak paniekbevange laat voel as gevolg van direkte of indirekte intimidasie by die werkplek of die massas stakende betogers wat die strate invaar en soms skade aanrig en met die polisie slaags raak. AS gevolg van die feit dat ons ekonomie nog steeds sukkel en stygende brandstof- en voedselpryse kan ons vanjaar dalk weer ‘n rowwe tyd te wagte wees wat stakings en arbeidsgeskille aanbetref.
Verder lyk dit of die regering vasbeslote is om die nuwe e-tolstelsel later die maand in Gauteng in werking te stel. Soos verwag kon word, is mense uit alle vlakke van die samelewing uiters omgekrap hieroor. Motoriste wat van hierdie tolpaaie moet gebruik maak se maandelikse reiskostes word drasties opgejaag, om nie eers van die koste van produkte en dienste te praat nie. Gelukkig is busse en taxi’s van tolfooie vrygestel. ‘n Alliansie van burgerregtegroepe, vakbonde en ander belangegroepe het bymekaargekom om ‘n klasaksie-hofsaak te maak waarin hulle die regering wil dwing om af te sien van hierdie tolstelsel en eerder alternatiewe opsies te oorweeg vir die befondsing van die padnetwerk. Hierdie alliansie bestan uit vennote so uiteenlopend soos die linksgesinde Cosatu sowel as gematigd konserwatiewe groepe soos die Vryheidsfrond Plus, Solidariteit en Afriforum. Dit sal interessant wees om te sien of hierdie alliansie hierdie saak kan wen.
Op ‘n ligter noot is die eerste April ook tradisioneel bekend as gekkedag, die sogenaamde April fool’s day. Sommige antieke Europese gemeenskappe het in Maart of April die begin van ‘n nuwe jaar gevier omdat dit ook saamgeval het met die begin van die Europese lente. Toe die Gregoriaanse kalender in gebruik geneem is het sommiges nog steeds voortgegaan om die nuwe jaar in April te vier en hulle is dus Aprilgekke genoem. Dit het tot ‘n interessante tradisie gelei waar mense mekaar poetse bak op hierdie dag. Sommige mediagroepe gaan self so ver om gefabriseerde nuusberigte die wêreld in te stuur wat soms die emosies hoog laat loop. Wat ‘n verligting is dit dan nie om later te hoor dit was net ‘n Aprilgrap nie.
Hier in Suid-Afrika is April egter die oorgangsmaand vanaf somer na winter. Die herfs het teen hierdie tyd al goed nes geskop hier by ons. Hierdie naweek het ons saam met welkome reën ook die eerste koue byt van die winter ervaar. Die weerburo het juis vanjaar ‘n koue winter voorspel. As ons hierdie koue byt al einde Maart gehad het, wil ek nie weet hoe dit hierdie winter gaan wees nie.
mag elkeen van u wat hier kom inloer ‘n wonderlike Aprilmaand hê met al sy soet en suur wat vir ons voorlê.
Gepubliseer April 1, 2012
Previous Post Wat het van WordPress.com se mobiele bladuitleg geword?
Next Post Die verwarring van oudio captchas